
Gazdasági interdependencia és politikai feszültségek a kínai-amerikai kapcsolatokban a diplomáciai kapcsolatos normalizációja óta 

Miközben a kínai-amerikai gazdasági interdependencia abszolút értéke minden korábbinál magasabb értéket ér el, egyre több jel mutat arra, hogy a világ két legnagyobb nemzetgazdasága között stratégiai rivalizálás van kialakulóban. Ezek a fejlemények ellentmondani látszanak a nemzetközi kapcsolatok tudományág liberális iskolája azon elméletének, miszerint a gazdasági interdependencia békéltető hatással van az államközi kapcsolatokra. Ezzel szemben azon realista megközelítést látszanak alátámasztani, miszerint a gazdasági interdependencia vagy növeli a konfliktus esélyét, vagy önmagában nincs hatással az államközi konfliktusra.
Jelen dolgozat egy alternatív megközelítést ajánl az interdependencia és a politikai feszültségek dinamikájának magyarázatára a kínai-amerikai kapcsolatokban. Eszerint a közelmúltbeli fejlemények magyarázatához az interdependencia aszimmetriáját, azaz a gazdasági függőség relatív szintjét kell mérni: ahogy Kínának az Egyesült Államoktól való relatív függősége csökken, úgy lesz egyre hajlamosabb a konfliktusos magatartásra. A dolgozat empirikus vizsgálattal bizonyítja a fentieket, ezen túl pedig a kínai-amerikai gazdasági interdependencia jellegét, a két ország politikai és stratégiai viszonyát, valamint kapcsolatuk jövőbeli alakulásának lehetséges trendjeit is tárgyalja.



